Shote Galica

Shote Galica (Drenicë, 10 nëntor 1895 – Fushë-Krujë, 1 korrik 1927) e njohur me emrin e lindjes si Qerime Radisheva, ishte një luftëtare shqiptare kaçake. Ajo është shpallur Heroinë e Popullit Shqiptar.

Jetëshkrimi
Shote Galica ka lindur në fshatin Radishevë të rajonit të Drenicës në Kosovë. Ajo ishte motra e 6 vëllezërve! Ajo u martua me Azem Galicën në vitin 1915. Në vitin 1919 Shota mori pjesë në Kryengritjen e Dukagjinit dhe të Junikut në 1921–1923. Në vitin 1925 pas vdekjes së burrit të saj, Azem Galicës, ajo mori detyrën e tij dhe luftoi së bashku me Bajram Currin në Has të Prizrenit dhe Lumë. Ajo mbahet mend për kapjen e një komandanti serb dhe një numri ushtarësh në Çikatovë. Në korrik 1927, ajo u tërhoq në Shqipëri dhe kaloi muajt e saj të fundit në Fushë-Krujë, ku ajo vdiq në moshën 31 vjeçare. Shote Galica ishte një legjendë virtuale në kohën e saj. Ajo mbahet mend për thënien "Jeta pa dije është si një luftë pa armë". Pa përfillur terrorin e armikut dhe ligjet e ashpra të fesë e të kanunit luftoi heroikisht për 12 vjet me radhë kundër pushtuesve serbë, austrohungarezë dhe bullgarë.

Pjesëmarrja në Luftime 
Në korrik 1924 ajo mori pjesë në betejën për Drenicën (Arbania e Vogël ose Shqipëria e Vogël). Në korrik 1925 pas vdekjes së burrit të saj, ajo vazhdoi të luftojë dhe të drejtojë luftëtarët shqiptarë të Kosovës. Së bashku me qindra luftëtarë nga ish-Vilajeti i Kosovës në dhjetor 1924, luftuan kundër forcave Mbretërore Jugosllave. Shote Galica mori pjesë në më shumë se 40 aksione të rëndësishme kundër armikut. Kundërshtoi me konsekuencë politikën e dhunës e të terrorit të regjimit shovinist të Beogradit ndaj popullsisë shqiptare, shpronësimin e shpërnguljen e saj dhe kolonizimin sllav të trevave shqiptare. Humbi në luftime nga masakrat e shovenistëve serbë 22 anëtarë të familjes.

 Vdekja 
Edhe pse djali i saj i vetëm vdiq menjëherë pas lindjes, ajo rriti shumë jetimë të bashkëluftëtarëve të saj dëshmorë, duke u kujdesur për ta deri në momentet e fundit të jetës së saj. Kur u transferua në Shqipëri, gishtat e saj ishin amputuar nga plagët që kishte pësuar. Duke shpresuar të merrte mbështetje nga sundimtari i asaj periudhe, Mbreti Zogu I, ajo shkroi një letër duke iu lutur për ndihmë:

”Unë jam Shote Galica, gruaja e Azem Galicës, prijësit të Lëvizjes Kaçake të Kosovës. Kam edhe katër fëmijë jetimë me vedi, janë fëmijët e luftarëve të vramë për çlirim të Kosovës. Jam e shtrëngueme t’ju vnoj në dijeni se jam tuj vdekë unit bashkë me fëmijët jetim.”.

Pavarësisht apelit të saj, asnjë ndihmë nuk erdhi nga regjimi i Mbretit Zog I. Shote Galica vdiq nga uria dhe neglizhenca në vitin 1927, në moshën 31 vjeçare.

Shiko më shumë
 Drenica
 Azem Galica
 Lëvizja e kaçakëve

 Referime 

Kategoria:Biografi shqiptare
Kategoria:Heroina të Popullit
Kategoria:Lindje 1895
Kategoria:Vdekje 1927
Kategoria:Njerëz nga Skënderaj
Kategoria:Njerëz nga Drenica
Kategoria:Ushtarakë shqiptarë 
Kategoria:Njerëz nga Vilajeti i Kosovës
Kategoria:Shotë Galica